ዶ/ር ወልዳይ፡- አሁንም ትክክል አይደለም፡፡ በቅርቡ ለምርምር ፊልድ ወጥቼ ነበር፡፡ ተዘዋዋሪ ፈንድ የሚባለው ይፋ ሲደረግ የግንዛቤ ችግር ተፈጥሮ ነበር፡፡ በወረዳ ደረጃ የነበሩ አመራሮች የነበራቸው አመለካከት የተሳሳተ ነበር፡፡ ገንዘቡን አምጡትና ለወጣቶቹ አሳልፈን እንስጣቸው ነው የሚሉት፡፡ ይህ ስህተት ነው፡፡ በአስፈጻሚዎቹና በወጣቶቹ ዘንድ የተሳሳተ ነገር ታይቷል፡፡ እንዲሁ እንደ ዕርዳታ የሚሰጥ ነገር መስሏቸው ነበር፡፡ መጀመርያ ራሳቸው ፈጻሚዎቹ እንዲገባቸው መደረግ አለበት፡፡ አለበለዚያ እስካሁን ስንሠራ የቆየነውን በባዶ የሚያስቀር ነው፡፡ ይኼ ነገር ከተነገረ በኋላ በጥሩ ደረጃ እየሠሩ ብድራቸውን በአግባቡ ይከፍሉ የነበሩ ወጣቶች ማቆም ጀምረዋል፡፡ መንግሥት ለጋስ መሆን ከጀመረማ ምናለበት ለእኛም የሚል አመለካከት ይታይባቸው ነበር፡፡ የፋይናንስ ዘርፉ በወሬ የሚነዳ መሆኑን መገንዘብ አለብን፡፡ በየትኛውም ዓለም ይህ እውነታ ነው፡፡ ፕሬዚዳንት ትራምፕ የመሰላቸውን በተነፈሱ ቁጥር ስቶክ ገበያው ይዋዥቃል፡፡ እኛም ጋ እንዲሁ ነው፡፡ መንግሥት ያመጣው የተዘዋዋሪ ፈንድ አደገኛ ሁኔታ የሚፈጥር ነው፡፡ ቀስ በቀስ ግን አለመግባባቱ እየሰከነ እየመጣ ነው፡፡ በአማራ፣ በደቡብ፣ በትግራይና በኦሮሚያ ክልሎች የሚያስደግጥ ነገር ዓይተን ነበር፡፡ እስካሁን የለፋንበት ሥራ ገደል ገባ ብዬ ነበር፡፡ አስፈጻሚዎቹ ራሳቸው ነገሩ ከገባቸው በኋላ ቀስ በቀስ ነገሮች መልክ መያዝ ጀመሩ፡፡ አነስተኛና ጥቃቅን ኩባንያዎች የሚፈለፈሉት በማይክሮ ፋይናንስ ተቋማት ድጋፍ ነው፡፡ በሚሊዮኖች የሚቆጠሩ ወጣቶች ሥራ እንዲፈጥሩ፣ ሥራ እንዲያገኙ የሚያግዝ ነው፡፡ ከ75 በመቶ ያላነሰው ከቁጠባ በሚገኝ ገንዘብ ነው ፋይናንስ የሚደረገው እንጂ ከመንግሥት በጀት አይደለም፡፡
